Nog ’n rekord tuimel voor HamiltonWenner Lewis Hamilton (Mercedes) in die middel, Max Verstappen (Red Bull) (links) en Valtteri Bottas (Mercedes) regs (16 Augustus 2020) (Foto: Alejandro Garcia, Pool via AP) Ná al die opwinding en drama in Sondag se MotoGP-motorfietsren in Spielberg was die tafel gedek vir die Spaanse Formule Een-Grand Prix in Barcelona, maar dit het baie sleg daarby afgesteek. Maar niemand kan dit ontken nie, dis omdat Lewis Hamilton (Mercedes) se span kop en skouers bo die res uittroon, hy meesterlik bestuur en ongetwyfeld vanjaar die sewende keer as wêreldkampioen gekroon sal word, tensy iets onvoorsiens gaan gebeur. Hamilton het een van die maklikste oorwinnings van sy loopbaan behaal toe hy 23 sekondes voor Max Verstappen (Red Bull) geëindig het. Hamilton se Mercedes-spanmaat, Valtteri Bottas, was derde, gevolg deur Lance Stroll (Racing Point), Sergio Perez (Racing Point) en Carlos Sainz jr. (McLaren). Vir die rekordboeke en fynproewers: Hamilton is reeds 37 punte voor Verstappen op die puntelys en wie kan hom inhaal as dit só aangaan? Dit was só eentonig dat Hamilton aan sy span laat weet het dat hy nie besef het dat dit die laaste rondte was nie. Kan iemand daarteen stry dat dit eentonig was?